יוסף בן-דוד (ראש עיריית טבריה)

יוסף (יוסי) בן-דוד (נולד ב-19 בדצמבר 1969) הוא ראש עיריית טבריה לשעבר.

ביוגרפיה 
בן-דוד נולד וגדל בטבריה. בצבא שירת בחיל השריון בתפקיד מפקד טנק בחטיבה 7. הוא בעל תואר ראשון בסוציולוגיה ובמדעי המדינה מאוניברסיטת חיפה ותואר שני במינהל ציבורי מאוניברסיטת חיפה. בשנים 1994–1997 שימש כיושב ראש אגודת הסטודנטים באוניברסיטת חיפה.

הוא נמנה עם חבר הנאמנים ועל חברי הסנאט של אוניברסיטת חיפה ומשמש דירקטור בחברת איסתא ליינס.

בשנת 1998 נבחר לעמוד בראש רשימת הדרך השלישית למועצת העיר טבריה. הרשימה זכתה למנדט אחד ובן דוד נבחר לכהן במועצת העיר ושימש במהלך הקדנציה כסגן ראש העיר, מנהל אגף הקהילה, הרווחה והשירותים החברתיים, תחת ראש העיר בנימין קריתי. בהמשך הצטרף למפלגת הליכוד ונבחר לעמוד בראש רשימת הליכוד למועצה בבחירות 2003 ולמועמד הליכוד לראשות העיר. בן דוד זכה ל-35.41% מקולות הבוחרים והפסיד לזוהר עובד. במהלך קדנציה זו שימש כיו"ר האופוזיציה ויו"ר ועדת הביקורת. בבחירות 2008 התמודד שוב מול עובד וזכה ל-34.42% מקולות הבוחרים, אל מול 46.40% לעובד. רשימת הליכוד בראשותו לא עברה את אחוז החסימה.

בבחירות לרשויות המקומיות שנערכו ב-22 באוקטובר 2013 זכה בן-דוד ברוב של 57% מהקולות. סיעתו, סיעת "לב", סיעה עצמאית בשיתוף עם מפלגת העבודה וישראל ביתנו, זכתה ב-3 חברי מועצה מתוך 15 חברים. בבחירות 2018 התמודד מול רון קובי והפסיד לו. סיעתו שחברה למפלגת העבודה קיבלה מנדט אחד והוא עצמו אייש אותו עד פיזור המועצה בשנת 2020.

בן-דוד נשוי ואב לשניים.

קישורים חיצוניים 
 יוסי בן דוד, מועמד לראשות העיר טבריה
 יוסי בן דוד באתר ישראל ביתנו
 אסף משניות, יוסי בן דוד, ראש העיר הקודם של טבריה בריאיון לוהט: "ייקח המון זמן לתקן את הנזק שחולל קובי", ראיון באתר "הידברות", 30 ביוני 2019

הערות שוליים 

ראשי עיריית טבריה
ראשי רשויות מקומיות מטעם ישראל ביתנו
ראשי רשויות מקומיות מטעם הליכוד
מתמודדי דרוש מנהיג
בוגרי אוניברסיטת חיפה
חברי מועצת העיר טבריה
ישראלים שנולדו ב-1969